בית משפט השלום בבאר שבע הרשיע בצהריים (שלישי) את סגן מפכ"ל המשטרה לשעבר, ניצב בדימוס ניסים מור, בעבירות הפרת אמונים והטרדה מינית. הודאתו של מור בכתב האישום הושגה בהסדר טיעון, בו נקבע כי הוא יופנה לשירות המבחן וזה יבדוק אם ניתן לבטל את ההרשעה נגדו.
לפני כחודשיים הגישה הפרקליטות כתב אישום נגד מור, עליו הושגה בהסכמה עם ההגנה. בהסכם נקבע כי מור יודה במיוחס לו ובתמורה ירצה כמה חודשי עבודות שירות. סוגיית הפנייה לשירות המבחן מצויינת בהסדר שאליו הגיעה המחלקה לחקירות שוטרים (מח"ש) עם מור ועוד נאמר כי מח"ש לא תתנגד לכך. גם סוגיית הפיצויים למתלוננות נגד מורא נותרה פתוחה, והדבר יובא להחלטת בית המשפט. הפרקליטות תדרוש כי מור יפצה את הנפגעות.
כתב האישום מייחס למור שלושה מקרים בהם שלח הודעות בעלות אופי מיני לשוטרות זוטרות וצעירות ממנו. מכתב האישום כי באחד המקרים פנתה אל מור השוטרת א.א, שבעת המקרה היתה בת 34 ושירתה שנה אחת במשטרה. היא ביקשה ממנו לעזור לה בהליך פרוצדורלי כחלק מקורס בו השתתפה.
במסגרת הקשר ביניהם, כך לפי כתב האישום, נפגשו השניים כמה פעמים. מור הודה כי העביר לא.א הודעות בעלות גוון מיני כגון "איזה סקסית את" ו-"איזה גוף יפה יש לך". בהמשך אף נישק מור את א.א תוך שהיא מתנגדת לכך.
פרקליטו של מור, עו"ד מיכה גבאי, אמר ל"הארץ" כי ההרשעה אינה סופית. "בית משפט יידרש לשאלת ביטול הרשעתו של מור וזה לא סוף פסוק. בטיעונים לעונש, שיתרחשו רק בחודש פברואר השופט יחליט איזה עונש להשית על מור. על פי ההסדר, השופט יכול לבטל את ההרשעה".